b'\n_START_ARTICLE_\nGabriel Heinze\n_START_SECTION_\nTidlig karriere\n_START_PARAGRAPH_\nHeinze startet karrieren sin i sm\xc3\xa5 lokale fotballag f\xc3\xb8r han flyttet til Newell\'s Old Boys i Santa Fe-provinsen. Han debuterte profesjonelt i 1997.\n_START_SECTION_\nReal Valladolid\n_START_PARAGRAPH_\nHan tiltrakk seg snart oppmerksomhet fra europeiske speidere og ble i 1997 kj\xc3\xb8pt av den spanske klubben Real Valladolid. Heinze forlot hjemlandet i ung alder uten \xc3\xa5 ha v\xc3\xa6rt involvert i landslaget. Den t\xc3\xb8ftspillende, venstrefotede forsvarsspilleren var knapt kjent i sitt hjemland. Han ble l\xc3\xa5nt ut til det portugisiske laget Sporting Lisboa foran 1998/99-sesongen.\n_START_SECTION_\nParis Saint Germain\n_START_PARAGRAPH_\nDa han etter endt l\xc3\xa5neperiode returnerte til Spania utviklet han seg til stjerne i Valladolid-laget. Han fikk rykte p\xc3\xa5 seg for \xc3\xa5 v\xc3\xa6re en sterk venstreback og en god hodespiller. Det f\xc3\xb8rte til en overgang til Paris Saint Germain i 2001, der han fortsatte \xc3\xa5 imponere. Mellom 2003 og 2004 mottok han vinnermedalje i Coupe de France og s\xc3\xb8lvmedalje i Ligue 1.\n_START_SECTION_\nManchester United\n_START_PARAGRAPH_\nMens forsvarsspilleren forberedte seg til Argentinas VM-kvalifiseringskamper i mai ble han linket til Manchester United. Et par uker senere signerte han en fem\xc3\xa5rskontrakt p\xc3\xa5 Old Trafford._NEWLINE_Heinze har f\xc3\xa5tt rykte p\xc3\xa5 seg for \xc3\xa5 v\xc3\xa6re en sterk, kompromissl\xc3\xb8s forsvarsspiller. Han er ogs\xc3\xa5 kjent for sin stahet og sine lederegenskaper. I tillegg er han kjent for \xc3\xa5 v\xc3\xa6re sv\xc3\xa6rt sterk i lufta. Han ankom England med rykte p\xc3\xa5 seg for \xc3\xa5 v\xc3\xa6re en "hardman". En avis i Frankrike hadde en unders\xc3\xb8kelse for \xc3\xa5 finne ut hvilken forsvarsspiller fansen mente var t\xc3\xb8ffest i spillestilen i fransk fotball \xe2\x80\x93 Heinze vant overlegent. Kj\xc3\xb8pet av argentineren gjorde at Sir Alex Ferguson og Manchester United, etter lengre tids leting, fikk en venstreback i verdensklasse._NEWLINE_Han fikk en knalldebut for United i september 2004 med et m\xc3\xa5l i 2-2-kampen mot Bolton Wanderers og etablerte seg umiddelbart som Uniteds f\xc3\xb8rstevalg p\xc3\xa5 venstrebacken med flere sv\xc3\xa6rt imponerende opptredener. Manchester United-fansen trykket argentineren til sitt bryst for sin eksemplariske innsats og sin glimrende besluttsomhet p\xc3\xa5 banen. Heinzes imponerende spill ble ofte hyllet av United-fansen p\xc3\xa5 tribunen med tilropet "Ar-gen-tina!" Heinze ble k\xc3\xa5ret til \xc3\xa5rets spiller av United-fansen etter 2004-05-sesongen. Han slo dermed klubbens toppscorer Wayne Rooney, og ble i tillegg f\xc3\xb8rste s\xc3\xb8ramerikaner til \xc3\xa5 vinne prisen. I august 2005 ble han k\xc3\xa5ret til Den beste forsvareren i Paris St Germains historie._NEWLINE_Heinze ble skadet i Mesterliga-kampen mot Villarreal den 13. september og var ute av spill resten av sesongen. United fikk et stort hull \xc3\xa5 tette i Heinzes frav\xc3\xa6r, noe som forsterket inntrykket av hvor viktig argentineren var for Manchester-klubben. Kieran Richardson, John O\'Shea og Patrice Evra hadde alle spilt p\xc3\xa5 Heinzes venstrebackposisjon med sv\xc3\xa6rt varierende suksess. Ferguson uttalte at laget hans savner Heinzes rutine og lederegenskaper.\n_START_SECTION_\nOvergangskonflikten sommeren 2007\n_START_PARAGRAPH_\nLag som Liverpool FC, Juventus, Newcastle United og Real Madrid var interessert i en overgang for Heinze sommeren 2007. Etterhvert bekreftet Alex Ferguson at Heinze \xc3\xb8nsket \xc3\xa5 forlate klubben. Ferguson \xc3\xb8nsket imidlertid ikke \xc3\xa5 la Heinze g\xc3\xa5 til erkerivalene Liverpool, noe som fikk Heinze til \xc3\xa5 true med \xc3\xa5 g\xc3\xa5 til rettssak. Heinze krevde etterhvert fast plass eller lov til \xc3\xa5 g\xc3\xa5 til Merseyside-laget. I m\xc3\xb8te mellom Henize og Alex Ferguson skal Heinze ha uttalt at Manchester United har brutt sitt l\xc3\xb8fte til han. Det ble etterhvert ogs\xc3\xa5 meldt at Premier League ville se n\xc3\xa6rmere p\xc3\xa5 saken, og en h\xc3\xb8ring i saken ble bestemt. Ettersom konflikten dro ut i tid tilbydde Manchester United Heinze til de spanske storklubbene Barcelona og Real Madrid, mens hovedpersonen selv ville til Anfield. 22.08.07 skrev Heinze under en fire\xc3\xa5rskontrakt med Real Madrid.\n_START_SECTION_\nReal Madrid\n_START_PARAGRAPH_\n22. august 2007 gikk Heinze til den spanske storklubben etter \xc3\xa5 ha signert en 4-\xc3\xa5rskontrakt. Heinze skal ha kostet \xc2\xa38 millioner. Han debuterte 2. september 2007 mot Villarreal da han kom innp\xc3\xa5 som innbytter.\n_START_SECTION_\nMarseille\n_START_PARAGRAPH_\nHeinze meldte overgang til Olympique de Marseille den 30. juli 2009 og skrev under p\xc3\xa5 en to\xc3\xa5rsavtale.\n_START_SECTION_\nLandslagsspill\n_START_PARAGRAPH_\nHeinze spilte for det argentinske fotballandslaget som vant gull i Sommer-OL 2004. Gabriel var del av nok et sterkt defensivt lag da Argentina gikk gjennom turneringen uten \xc3\xa5 slippe inn m\xc3\xa5l. Heinze blir p\xc3\xa5 landslaget vanligvis brukt p\xc3\xa5 venstresiden i en forsvarstreer, og blir dermed ikke s\xc3\xa5 offensiv som han blir n\xc3\xa5r han spiller p\xc3\xa5 venstrebacken p\xc3\xa5 klubbniv\xc3\xa5._NEWLINE_Heinze har italiensk pass, men valgte \xc3\xa5 spille for f\xc3\xb8delandet Argentina. Han var fortsatt en ukjent back i Argentina da han fikk sin femte landskamp, mot Ecuador. Han m\xc3\xa5tte bli introdusert for fansen i pressen hjemme. Hans prestasjoner i PSG gav ham en plass i Argentinas tropp foran kvalifiseringen til Fotball-VM 2006. _NEWLINE_Han ble ogs\xc3\xa5 tatt ut i Argnetinas tropp til VM i fotball 2010. Han scoret Argentinas eneste m\xc3\xa5l i f\xc3\xb8rste kamp mot Nigeria.\n_START_SECTION_\nTrenerkarriere\n_START_PARAGRAPH_\nI juni 2015 begynte han som hovedtrener for Primera Divisi\xc3\xb3n de Argentina-laget Godoy Cruz Antonio Tomba. Han fikk sparken 27. september samme \xc3\xa5ret.'